
Opis je automatski generiran]	 										PRIJEDLOG 
Klasa: 011-01/26-01/__
Urbroj: 2181-35-1-1/26-_
Okrug Gornji, ___________2026.

Na temelju članka 15. stavka 2. Zakona o javnoj nabavi („Narodne novine“ broj 120/16., 114/22. i 48/26.; u daljnjem tekstu: Zakon) i članka 16. Statuta trgovačkog društva Rudej d.o.o. od 15. siječnja 2015. godine, direktor trgovačkog društva Rudej d.o.o. dana ________ 2026. godine donosi:


PRAVILNIK O PROVEDBI POSTUPKA JEDNOSTAVNE NABAVE ROBA, USLUGA I RADOVA


I. OPĆE ODREDBE
Članak 1.

Ovim Pravilnikom uređuju se pravila, uvjeti i način provedbe postupaka jednostavne nabave roba, usluga i radova procijenjene vrijednosti manje od vrijednosnih pragova utvrđenih Zakonom o javnoj nabavi, za koje ne postoji obveza provedbe postupka javne nabave.

Iznos procijenjene vrijednosti nabave u ovom Pravilniku ne uključuje porez na dodanu vrijednost (dalje u tekstu: PDV).

Pri izračunu procijenjene vrijednosti nabave Rudej d.o.o. (u daljnjem tekstu: Naručitelj) mora uzeti u obzir ukupnu vrijednost predmeta nabave, uključujući sve opcije i moguća obnavljanja ugovora.

U provedbi postupaka jednostavne nabave, osim ovog Pravilnika, primjenjuju se i drugi važeći zakonski i podzakonski propisi te interni akt Naručitelja koji se odnose na pojedini predmet nabave.

Postupci jednostavne nabave planiraju se i provode sukladno Planu nabave Društva, osim za predmete nabave za koje sukladno važećim propisima ne postoji obveza njihova unošenja u Plan nabave.

Članak 2.

Prilikom provođenja postupaka jednostavne nabave Društvo je obvezno postupati u skladu s načelima javne nabave, osobito načelima slobode tržišnog natjecanja, jednakog tretmana, zabrane diskriminacije, razmjernosti, transparentnosti, učinkovitosti, ekonomičnosti i svrhovitosti uporabe sredstava.

II. POSTUPAK JEDNOSTAVNE NABAVE PROCIJENJENE VRIJEDNOSTI DO 5.000,00 EUR
Članak 3.
Nabava roba, radova i usluga procijenjene vrijednosti do 5.000,00 EUR bez PDV-a provodi se izravnim ugovaranjem s jednim gospodarskim subjektom po izboru Naručitelja, uzimajući u obzir potrebe poslovanja, tržišne uvjete i načelo ekonomičnosti.

Za navedene nabave može se izdati narudžbenica, potvrditi ponuda gospodarskog subjekta ili sklopiti ugovor, ovisno o prirodi predmeta nabave.

Narudžbenica i ugovor moraju sadržavati podatke potrebne za jasno određivanje predmeta nabave, cijene, rokova izvršenja i drugih bitnih uvjeta.

III. POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 5.000,00 EUR ,  A MANJE OD 15.000,00 EUR 

Članak 4.

Nabava roba, radova i usluga procijenjene vrijednosti jednake ili veće od 5.000,00 EUR bez PDV-a, a manje od 15.000,00 EUR bez PDV-a provodi se pribavljanjem najmanje jedne ponude gospodarskog subjekta.

Ponuda se može zatražiti putem elektroničke pošte, pisanog poziva, predračuna ili drugog odgovarajućeg dokumenta iz kojeg je vidljiv predmet nabave i vrijednost nabave.

Za navedene nabave može se izdati narudžbenica ili sklopiti ugovor, ovisno o prirodi predmeta nabave i procjeni odgovorne osobe Naručitelja.

IV. POSTUPAK JEDNOSTAVNE NABAVE PROCIJENJENE VRIJEDNOSTI OD 15.000,00 EUR DO 25.000,00 EUR ZA ROBE I USLUGE TE OD 15.000,00 EUR DO 45.000,00 EUR ZA RADOVE
Članak 5.
Nabava roba i usluga procijenjene vrijednosti jednake ili veće od 15.000,00 EUR bez PDV-a, a manje od 25.000,00 EUR bez PDV-a, odnosno nabava radova procijenjene vrijednosti jednake ili veće od 15.000,00 EUR bez PDV-a , a manje od 45.000,00 EUR bez PDV-a provodi se putem Modula jednostavne nabave Elektroničkog oglasnika javne nabave Republike Hrvatske (EOJN RH), upućivanjem poziva za dostavu ponuda najmanje trima gospodarskim subjektima po izboru Naručitelja. 
Iznimno od stavka 1. ovoga članka, zbog tehničkih razloga, zaštite isključivih prava, žurnosti, specifičnosti predmeta nabave, nedovoljnog broja gospodarskih subjekata na tržištu ili drugih opravdanih okolnosti, poziv za dostavu ponuda može se uputiti manjem broju gospodarskih subjekata ili samo jednom gospodarskom subjektu, o čemu odlučuje direktor Društva.
Članak 6.
Nabava roba i usluga procijenjene vrijednosti jednake ili veće od 25.000,00 EUR bez PDV-a, odnosno nabava radova procijenjene vrijednosti jednake ili veće od 45.000,00 EUR bez PDV-a, provodi se objavom poziva za dostavu ponuda putem Modula jednostavne nabave EOJN RH, sve do vrijednosti za koje postoji obveza provedbe postupka javne nabave.
Članak 7.
Postupke jednostavne nabave iz članaka 5. i 6. ovoga Pravilnika provodi Povjerenstvo za nabavu koje imenuje direktor Društva.
Povjerenstvo se sastoji od najmanje dva člana, od kojih najmanje jedan mora imati važeći certifikat iz područja javne nabave.

Po potrebi direktor Društva može imenovati i vanjske članove.

Povjerenstvo priprema i provodi postupak nabave, pregledava i ocjenjuje ponude, sastavlja zapisnik te predlaže direktoru donošenje odluke o odabiru ili poništenju postupka.

Odluku o odabiru ili poništenju donosi direktor Društva.

V. PROVEDBA POSTUPKA 
Članak 8.


Postupak jednostavne nabave započinje donošenjem odluke o početku postupka koju donosi direktor Društva.

Odluku o početku postupka nije obvezno objavljivati.

Odluka o početku postupka sadrži najmanje predmet nabave, procijenjenu vrijednost, evidencijski broj nabave, način provedbe postupka i podatke o osobama odgovornima za njegovu provedbu.

Za nabave iz članka 3. i 4. ovoga Pravilnika nije obvezno donošenje odluke o početku postupka. 

Poziv za dostavu ponuda upućuje se gospodarskim subjektima na dokaziv način te sadrži podatke potrebne za izradu ponude, osobito opis predmeta nabave, troškovnik, kriterij za odabir, uvjete sposobnosti ako se traže, rok i način dostave ponuda te druge potrebne podatke.

Rok za dostavu ponuda mora biti primjeren predmetu nabave i vremenu potrebnom za izradu ponude, a ne može biti kraći od pet (5) radnih dana od dana upućivanja poziva. 

Iznimno, u opravdanim i žurnim slučajevima rok za dostavu ponuda može biti kraći, ali ne kraći od (3) tri radna dana.

VI. PREGLED I OCJENA PONUDA

Članak 9.

Po isteku roka za dostavu ponuda Povjerenstvo pregledava i ocjenjuje ponude te sastavlja zapisnik. 

Otvaranje ponuda nije javno, a za donošenje odluke o odabiru dovoljna je jedna valjana ponuda koja ispunjava uvjete iz poziva za dostavu ponuda.

Članak 10.

O pregledu i ocjeni ponuda sastavlja se zapisnik koji sadrži podatke o provedenom postupku, rezultate pregleda i ocjene ponuda te prijedlog za donošenje odluke o odabiru ili poništenju.  

VII. KRITERIJ ZA ODABIR PONUDE

Članak 11.

Kriterij za odabir ponude određuje se pozivom za dostavu ponuda, a može biti ekonomski najpovoljnija ponuda ili najniža cijena.

U slučaju primjene kriterija ekonomski najpovoljnije ponude, osim cijene mogu se koristiti i drugi kriteriji povezani s predmetom nabave, kao što su kvaliteta, tehničke prednosti, rok isporuke, rok izvršenja, troškovi uporabe, ekonomičnost, funkcionalne i ekološke karakteristike te drugi odgovarajući kriteriji.

VIII. ODLUKA O ODABIRU I PONIŠTENJU POSTUPKA

Članak 12.

Na temelju rezultata pregleda i ocjene ponuda direktor Društva donosi odluku o odabiru najpovoljnije ponude ili odluku o poništenju postupka jednostavne nabave.

Odluka o odabiru s obrazloženjem dostavlja se svim ponuditeljima na dokaziv način, uključujući elektroničku poštu ili putem Modula jednostavne nabave EOJN RH. Uz odluku o odabiru dostavlja se i zapisnik o pregledu i ocjeni ponuda.


Članak 13.

Naručitelj može poništiti postupak jednostavne nabave ako:
· nije pristigla niti jedna ponuda;
· nakon pregleda i ocjene ponuda ne preostane niti jedna prihvatljiva ponuda;
· postanu poznate okolnosti zbog kojih ne bi došlo do pokretanja postupka nabave da su bile poznate prije;
· nastupe druge opravdane okolnosti zbog kojih nije moguće nastaviti postupak;
· ako cijena najpovoljnije ponude prelazi osigurana sredstva Naručitelja.


Članak 14.

Odluku o poništenju s obrazloženjem donosi direktor Društva i dostavlja je ponuditeljima na dokaziv način.


IX. SKLAPANJE UGOVORA I IZDAVANJE NARUDŽBENICE

Članak 15.

Nakon donošenja odluke o odabiru s odabranim gospodarskim subjektom može se izdati narudžbenica ili sklopiti ugovor s odabranim gospodarskim subjektom, ovisno o prirodi, vrijednosti i složenosti predmeta nabave.

Ugovor potpisuje direktor Društva.

Narudžbenice potpisuju osobe ovlaštene za njihovo izdavanje sukladno internim aktima Društva.

X. EVIDENCIJE I ČUVANJE DOKUMENTACIJE


Članak 16.

Društvo vodi evidenciju provedenih postupaka jednostavne nabave te čuva dokumentaciju o provedenim postupcima sukladno propisima o uredskom poslovanju, arhiviranju i internim aktima Društva.

Evidencija iz stavka 1. ovoga članka sadrži najmanje podatke o predmetu nabave, datum provedbe postupka, procijenjenoj vrijednosti nabave, broj odluke o odabiru odnosno poništenju, datum sklapanja ugovora odnosno izdavanja narudžbenice, odabranom gospodarskom subjektu te vrijednosti sklopljenog ugovora odnosno izdane narudžbenice.


XI. SPRJEČAVANJE SUKOBA INTERESA

Članak 17.

Pravila o sprječavanju, prepoznavanju i uklanjanju sukoba interesa sukladno odredbama članaka 75. do 83. Zakona o javnoj nabavi na odgovarajući se način primjenjuju u svim postupcima jednostavne nabave iz ovog Pravilnika.
Članovi Povjerenstva dužni su prije početka pregleda i ocjene ponuda iz članaka 5. i 6. ovog Pravilnika potpisati izjavu o postojanju ili nepostojanju sukoba interesa.
 U slučaju postojanja sukoba interesa, osoba kod koje je utvrđen sukob interesa izuzima se iz daljnjeg sudjelovanja u postupku pregleda i ocjene ponuda.

XII. PRAVNA ZAŠTITA

Članak 18.

Na postupke jednostavne nabave procijenjene vrijednosti manje od 15.000,00 eura bez PDV-a nije dopušteno podnošenje prigovora.

Gospodarski subjekt koji je dostavio ponudu u postupku jednostavne nabave procijenjene vrijednosti jednake ili veće od 15.000,00 eura bez PDV-a, a koji smatra da su tijekom provedbe postupka povrijeđena njegova prava ili pravni interesi, može podnijeti prigovor na odluku o odabiru ili odluku o poništenju postupka.

Prigovor se podnosi direktoru Društva u roku od pet dana od dana dostave odluke o odabiru odnosno odluke o poništenju.

Direktor Društva odlučuje o prigovoru u roku od osam dana od dana zaprimanja.

Podnošenje prigovora odgađa sklapanje ugovora do donošenja odluke o prigovoru.

Protiv odluke o prigovoru žalba nije dopuštena.


XIII. ZAVRŠNE ODREDBE


Članak 19.

Ovaj Pravilnik stupa na snagu danom donošenja i objavit će se na web stranici trgovačkog društva Rudej d.o.o.

Članak 20.

Stupanjem na snagu ovog Pravilnika prestaje važiti Pravilnik o provedbi postupka jednostavne nabave od 20. studenoga 2023. godine.


								DIREKTOR
								Roko Buličić, mag.oec.
RUDEJ d.o.o. za obavljanje komunalnih djelatnosti. Bana Jelačića 17, Okrug Gornji. Tel: 021/688-502
 Upisano u sudski registar Trgovačkog suda u Splitu s MBS: 060322603, OIB: 20452202383. 
Temeljni kapital društva 250.000,00 € u cijelosti je uplaćen. Član uprave: Roko Buličić mag.oec.

